**OnePlus One** on kiinalaisen OnePlus-yhtiön valmistama älypuhelin. OnePlussan mukaan sen on tarkoitus haastaa muiden valmistajien lippulaivapuhelimet hyvällä designillä ja teknisillä ominaisuuksilla sekä halvalla hinnalla. Puhelinta myytiin aluksi vain netissä erityisellä kutsujärjestelmällä, mikä aiheutti puhelimen ympärille hypetystä.

Ominaisuudet
------------

OnePlus One on saatavilla mustana ja valkoisena. Puhelimessa on 5,5 tuuman HD-näyttö, jonka resoluutio on 1 920 × 1 080 pikseliä. Akun kapasiteetti on 3 100 milliampeerituntia.

### Tekniset tiedot

OnePlus Onessa on neliytiminen Qualcomm Snapdragon 801 -prosessori. Siinä on neljä 2,5 gigahertsin Krait 400 -suoritinydintä. Puhelimessa on kolme gigatavua käyttömuistia. Tallennustilaa on mallista riippuen 16 tai 64 gigatavua. Puhelimessa ei ole muistikorttipaikkaa.

### Kamera

OnePlus Onessa on kuudesta linssielementistä koostuva 13 megapikselin Sony Exmor IMX214 -kamera. Kamerassa on LED-kaksoissalama ja sillä voi kuvata 4K-videoita. Etukamerassa on viisi megapikseliä. OnePlus One sisältää valmistajan oman kamerasovelluksen. Puhelimessa ei ole erillistä kamerapainiketta.

### Käyttöjärjestelmä

OnePlus Onessa on esiasennettuna CyanogenMod 11S puhelimen Android 4.4 -käyttöjärjestelmän päälle. CyanogenMod tunnetaan perus-Androidia monipuolisempana, eikä se sisällä puhelinvalmistajan omia sovelluksia. Lisäksi CyanogenMod antaa käyttäjälle mahdollisuudet rajata eri sovellusten tarvitsemia oikeuksia. OnePlus on luvannut puhelimelleen päivityksiä vähintään kahdeksi vuodeksi. Yhtiö lupasi päivityksen Android 5.0 Lollipoppiin alun perin 90 päivän sisällä lähdekoodin julkaisusta, mutta päivitys myöhästyi useita viikkoja. Päivitys julkaistiin lopulta huhtikuun 2015 alussa. Samoihin aikoihin OnePlus julkaisi myös oman OxygenOS-käyttöjärjestelmänsä.

Myynti
------

OnePlus Onen myyntipakkaus.
OnePlus Onea ei myydä lainkaan tavallisissa kivijalkakaupoissa, vaan ainoastaan verkossa. Aluksi puhelimia sai ostaa vain saatuaan kutsun toiselta puhelimen omistajalta tai osallistuttuaan valmistajan kampanjaan. Lisäksi oli erityisiä päiviä, kuten Black Friday ja joulunaluspäivät, jolloin kuka tahansa saattoi ostaa OnePlus Onen. Vuoden 2015 alusta lähtien puhelimia saattoi ostaa kuka tahansa tiistaisin. Nykyään puhelimia voi ostaa kuka tahansa minä tahansa päivänä. Puhelinta myytiin aluksi 269 (16 GB:n malli) ja 299 euron (64 GB:n malli) hintaan, mutta euron arvon laskettua suhteessa dollariin puhelimen hintaa päädyttiin nostamaan 299 ja 349 euroon. OnePlus ilmoitti marraskuussa 2014, että puhelinta oli myyty yli puoli miljoonaa kappaletta.

Vastaanotto
-----------

OnePlus One otettiin vastaan erittäin positiivisesti. Taskumuron vertailun mukaan "One tuntuu selvästi hintaluokkaansa laadukkaammalta". Puhelinta moitittiin lähinnä kuuluvuusongelmista ja ajoittaisesta kaatuilusta.

Lähteet
-------

1. 1 2 3 4  Koivunen, Sami: Testissä uskomattoman halpa huippupuhelin OnePlus One  17.9.2014. Puhelinvertailu. Viitattu 22.3.2015.
2. 1 2 3 4  Tekniset ja ulkoiset ominaisuudet – Testissä OnePlus One  14.7.2014. Taskumuro.  Arkistoitu 21.3.2015. Viitattu 22.3.2015.
3. 1 2  Käyttökokemukset ja yhteenveto – Testissä OnePlus One  14.7.2014. Taskumuro.  Arkistoitu 24.3.2015. Viitattu 22.3.2015.
4. 1 2 3 4  Kamera – Testissä OnePlus One  14.7.2014. Taskumuro.  Arkistoitu 24.3.2015. Viitattu 22.3.2015.
5. 1 2 3  Käyttöjärjestelmä, käyttöliittymä ja ohjelmisto – Testissä OnePlus One  14.7.2014. Taskumuro.  Arkistoitu 22.3.2015. Viitattu 22.3.2015.
6. ↑  Haikala, Niko: Cyanogen tiedottaa: OnePlus Onen Lollipop-päivitys viimeistä silausta vaille valmis  12.3.2015. mobiili.fi. Viitattu 22.3.2015.
7. ↑  Laitila, Teemu: OnePlus Onen odotettu Android-päivitys tuli jakoon  7.4.2015. MPC. Viitattu 12.5.2015. [vanhentunut linkki]
8. ↑  Laitila, Teemu: Nyt tulee päivitys OnePlus Onelle  14.4.2015. Tivi. Viitattu 12.5.2015.
9. 1 2  Kärkkäinen, Henrik: Huippupuhelin 300 eurolla – testissä kohuttu OnePlus One  23.8.2014. Digitoday. Viitattu 22.3.2015.
10. ↑  Haikala, Niko: OnePlus juhlistaa Black Fridayta – kaivattu One-puhelin tilattavissa ilman kutsua  28.11.2014. mobiili.fi. Viitattu 22.3.2015.
11. ↑  Laakso, Janne: OnePlus One tuli joulumarkkinoille ilman kutsurumbaa  10.12.2014. mobiili.fi. Viitattu 22.3.2015.
12. ↑  How to buy OnePlus. Viitattu 22.3.2015. (englanniksi)
13. ↑  Haikala, Niko: Heikko euro johti yllättävään lopputulokseen – iäkkään OnePlus Onen hinta nousee Euroopassa  19.3.2015. mobiili.fi. Viitattu 22.3.2015.
14. ↑  Pitkänen, Manu: Huippuedullista OnePlus Onea ostettu jo puoli miljoonaa kappaletta  6.11.2014. Puhelinvertailu. Viitattu 22.3.2015.

Aiheesta muualla
----------------

* Kotisivut

|  |  |  |  |
| --- | --- | --- | --- |
| 

| * n
* k
* m
OnePlussan älypuhelimet |
| --- |
|  |
| 
* One
* 2
* X
* 3
* 3T
* 5
* 5T
* 6
* 6T
* 7
	+ Pro
* 7T
	+ Pro
* 8
	+ Pro
* Nord
* 9
	+ Pro

 |

 |